JURBARKO RAJONO SAVIVALDYBĖS TARYBA

sprendimas

DĖL TRIUKŠMO PREVENCIJOS JURBARKO RAJONO SAVIVALDYBĖS VIEŠOSIOSE VIETOSE TAISYKLIŲ PATVIRTINIMO

2008 m. vasario 28 d. Nr. T2-44

Jurbarkas

Vadovaudamasi Lietuvos Respublikos vietos savivaldos įstatymo 17 straipsnio 48 punktu ir Lietuvos Respublikos triukšmo valdymo įstatymo 4 straipsnio 4 punktu, 13 straipsnio 1 dalies 4 punktu, Jurbarko rajono savivaldybės taryba n u s p r e n d ž i a:

1. Patvirtinti triukšmo prevencijos Jurbarko rajono savivaldybės viešosiose vietose taisykles (pridedama).

2. Paskelbti informaciją apie šį sprendimą „Šviesos“ laikraštyje, o visą sprendimą – savivaldybės interneto tinklalapyje www.jurbarkas.lt.

Savivaldybės meras	Algirdas Gudaitis

PATVIRTINTA

Jurbarko rajono savivaldybės tarybos

2008 m. vasario 28 d. sprendimu Nr. T2-44

TRIUKŠMO PREVENCIJOS JURBARKO RAJONO SAVIVALDYBĖS VIEŠOSIOSE VIETOSE TAISYKLĖS

I. BENDROSIOS NUOSTATOS

1. Triukšmo prevencijos Jurbarko rajono savivaldybės viešosiose vietose taisyklės (toliau – Taisyklės) reglamentuoja veiklos, kurią vykdant skleidžiamas triukšmas viešosiose vietose, valdymą, siekiant apsaugoti žmonių sveikatą bei aplinką nuo neigiamo triukšmo poveikio ir užtikrinti žmonių gyvenimo kokybės gerinimą Jurbarko rajone.

2. Taisyklės netaikomos paties asmens keliamo ir jį veikiančio triukšmo atvejais, esant triukšmui darbo vietose ir transporto priemonių viduje, taip pat triukšmo dėl karinių veiksmų karinėse teritorijose atvejais.

3. Šių Taisyklių Jurbarko rajone privalo laikytis visi fiziniai ir juridiniai asmenys.

II. PAGRINDINĖS SĄVOKOS

4. Taisyklėse vartojamos sąvokos:

Akustinis planavimas – numatomo triukšmo valdymas planavimo priemonėmis (žemėnaudos planavimas, transporto sistemų projektavimas, transporto planavimas, triukšmo mažinimo būdų numatymas įvairiomis priemonėmis ir ribojant triukšmą jo šaltiniuose).

Dienos triukšmo rodiklis (Ldienos) – dienos metu (nuo 6 val. iki 18 val.) triukšmo sukelto dirginimo rodiklis, t.y. vidutinis ilgalaikis A svertinis garso lygis, nustatytas vienerių metų dienos laikotarpiui.

Dirginimas – per apklausas triukšmo poveikio vietoje nustatytas bendruomenės nepasitenkinimas dėl triukšmo.

Fizikinė tarša – aplinkos teršimas triukšmu.

Judrus triukšmo šaltinis – motorinės transporto priemonės ir kiti judantys mechanizmai, skleidžiantys triukšmą.

Kenksmingas poveikis – neigiamas poveikis žmogaus sveikatai ar gyvajai gamtai.

Nakties triukšmo rodiklis (Lnakties) – nakties metu (nuo 22 val. iki 6 val.) triukšmo sukelto dirginimo rodiklis, t. y. vidutinis ilgalaikis A svertinis garso lygis, nustatytas vienerių metų nakties laikotarpiui.

Stacionarus triukšmo šaltinis – triukšmo šaltinis, kurio buvimo vieta yra nekintama.

Tylioji gamtos zona – zona, netrikdoma transporto, pramonės ar kitų mechanizmų skleidžiamo triukšmo ir buitinės veiklos, kaimynų ar lankytojų keliamo triukšmo ar rekreacinės veiklos triukšmo.

Tylioji viešoji zona – urbanizuotų teritorijų zona, netrikdoma transporto, pramonės ar komercinės ir gamybinės veiklos triukšmo.

Triukšmas – nepageidaujami arba žmogui kenksmingi išoriniai garsai, kuriuos sukuria žmonių veikla.

Triukšmo prevencija – priemonių, mažinančių triukšmo šaltinių įvairovę ir (ar) skaičių, užkertančių kelią viršyti triukšmo ribinius dydžius ir (ar) mažinančių triukšmo šaltinių garso slėgio, galios, stiprumo, energijos lygius, įgyvendinimas.

Triukšmo rodiklis – garso, suvokiamo kaip triukšmas, duomuo, išreikštas fizikiniais garso mato vienetais.

Triukšmo ribinis dydis – Ldienos, Lvakaro arba Lnakties rodiklio vidutinis dydis, kurį viršijus triukšmo šaltinio valdytojas privalo imtis priemonių skleidžiamam triukšmui šalinti ir (ar) mažinti.

Triukšmo šaltinio valdytojas – triukšmo šaltinio savininkas arba kitas asmuo, teisėtai valdantis triukšmo šaltinį.

Triukšmo šaltinis – bet koks įrenginys ar objektas, kuris kelia (skleidžia) triukšmą.

Vakaro triukšmo rodiklis (Lvakaro) – vakaro metu (nuo 18 val. iki 22 val.) triukšmo sukelto dirginimo rodiklis, t. y. vidutinis ilgalaikis A svertinis garso lygis, nustatytas vienerių metų vakaro laikotarpiui.

Viešoji vieta – miesto aikštės, skverai, parkai, gatvės, paplūdimiai, gyvenamųjų namų kiemai, viešasis transportas ir kt. visuomenės reikmėms naudojama teritorija.

Viešosios rimties trikdymas – šauksmai, švilpimas, garsus dainavimas arba grojimas muzikos instrumentais bei kitokiais garsiniais aparatais, pastatų durų, transporto priemonių durelių trankymas, šunų lodymas, netvarkingos signalizacijos veikimas, transporto priemonių triukšmingas veikimas gatvėse, aikštėse, parkuose, paplūdimiuose, viešajame transporte bei kitose viešose vietose, o vakaro ir nakties metu – ir gyvenamosiose patalpose, įmonėse, įstaigose ar organizacijose, jeigu tai trukdo viešąją rimtį.

III. TRIUKŠMO PREVENCIJOS PRIEMONĖS VIEŠOSIOSE VIETOSE

5. Jurbarko rajono viešosiose vietose (toliau – viešosios vietos) organizuojamuose muzikiniuose, informaciniuose, reklaminiuose ir kituose renginiuose triukšmo šaltiniai gali būti naudojami nuo 8 val. iki 22 val., penktadieniais, šeštadieniais – nuo 9 val. iki 23 val. (vasaros metu iki 24 val.) ir sekmadieniais nuo 9 val. iki 21 val., triukšmo šaltinių naudojimo trukmė neturi viršyti 4 valandų ir nustatytų triukšmo ribinių dydžių (Lietuvos higienos norma HN 33:2007 „Akustinis triukšmas. Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“).

6. Viešosiose vietose organizuojamuose masiniuose muzikiniuose, informaciniuose, reklaminiuose ir kituose renginiuose pailginti triukšmo šaltinio naudojimo trukmę gali Jurbarko rajono savivaldybės administracijos direktorius savo įsakymu.

7. Gyvenamųjų namų kvartaluose triukšmingas transporto priemones ir mechanizmus leidžiama naudoti avarijų likvidavimo atvejais. Visais kitais atvejais:

7.1. darbo dienomis nuo 6 val. iki 18 val.;

7.2. poilsio ir švenčių dienomis nuo 10 val. iki 18 val., triukšmo šaltiniai neturi viršyti nustatytų triukšmo ribinių dydžių.

8. Viešosiose vietose nuo 22.00 val. iki 6.00 val. draudžiama:

8.1. naudoti civilinės pirotechnikos priemones, išskyrus valstybinių švenčių dienomis, taip pat per masinių pramogų renginius, kuriuos rengti nustatyta tvarka išduotas leidimas;

8.2. naudoti triukšmo šaltinius lauko kavinėse, jei tai sukelią dirginimą;

8.3. garsiai groti muziką automobiliuose, esant atviroms automobilių durims arba atviriems automobilių langams;

8.4. vykdyti prekių pristatymo ir krovos darbus prekybos įstaigose, kurios įsikūrusios arčiau nei 100 m nuo gyvenamųjų namų;

8.5. garsiai groti muziką nuosavuose namuose, esant atidarytiems langams ir daugiabučių namų patalpose.

9. Daugiabučių namų savininkų bendrijoms, namus administruojančioms įmonėms rekomenduojama namo vidaus tvarkos ir žemės sklypo priežiūros taisyklėse nustatyti triukšmo prevencijos reikalavimus. Jie privalomi visiems daugiabučių namų patalpų savininkams.

10. Patvirtintose tyliosiose viešosiose zonose, nustačius triukšmo keliamų šaltinių pavojų žmonių sveikatai, Jurbarko rajono savivaldybės tarybos sprendimu gali būti nustatomas 50 m atstumu aplink triukšmo šaltinį žemesnis leidžiamas triukšmo lygis negu nustatytas triukšmo lygis tyliojoje viešojoje zonoje.

11. Jurbarko rajono savivaldybės Nuolatinė statybos komisija privalo reikalauti, kad išduodant leidimus statybai, užbaigtuose statiniuose būtų atliktos ekspertizės ir nustatyta, ar įgyvendinami visi triukšmo mažinimo reikalavimai.

12. Triukšmo prevencijos zonose ūkio subjektams draudžiama planuoti ir vykdyti ūkinę veiklą, kuriai naudojami nauji triukšmo šaltiniai, kol bus gautas leidimas – higienos pasas, kurį išduoda valstybinė visuomenės sveikatos priežiūros tarnyba.

IV. TRIUKŠMO ŠALTINIŲ VALDYTOJŲ PAREIGOS

13. Triukšmo šaltinių valdytojai privalo laikytis šių Taisyklių ir Lietuvos Respublikos sveikatos apsaugos ministro 2007 m. liepos 2 d. įsakymu Nr. V-555 patvirtintoje Lietuvos higienos normoje HN 33:2007 „Akustinis triukšmas. Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ nustatytų triukšmo ribinių dydžių, užtikrinti, kad naudojamų įrenginių triukšmo lygis neviršytų nustatytų triukšmo ribinių dydžių vietovei, kurioje naudojami triukšmo šaltiniai.

14. Triukšmo šaltinių valdytojai, planuojantys savo ūkinėje veikloje naudoti stacionarius triukšmo šaltinius, privalo Lietuvos Respublikos įstatymų ir kitų teisės aktų nustatyta tvarka atlikti triukšmo poveikio visuomenės sveikatai ir aplinkai vertinimą.

15. Triukšmo šaltinių valdytojai, planuojantys statybos, remonto, montavimo darbus Jurbarko rajono viešosiose vietose, privalo ne vėliau kaip prieš 7 kalendorines dienas iki šių darbų pradžios pateikti Jurbarko rajono savivaldybės administracijos Ūkio ir turto skyriui informaciją apie triukšmo šaltinių naudojimo vietą, planuojamą triukšmo lygį ir trukmę per parą, triukšmo mažinimo priemones.

16. Jurbarko rajono savivaldybės administracijos įgaliotiems asmenims pareikalavus, triukšmo šaltinio valdytojai privalo patikslinti ir keisti triukšmo šaltinio naudojimo trukmę ir konkretų šių šaltinių veiklos pradžios ir pabaigos laiką.

17. Triukšmo šaltinių valdytojai privalo:

17.1. naudodami įrangą ir prietaisus, kurie naudojimo metu kelia triukšmą, pasirinkti tokį būdą, kuris sudarytų galimybę neviršyti triukšmo ribinių dydžių;

17.2. naudoti technologinę įrangą ir triukšmo šaltinius pagal technines sąlygas ir papildomas sąlygas, jeigu jas nustatė kompetentingos valstybės arba Savivaldybės institucijos, suderinusios su sąlygas patvirtinusiomis valstybės institucijomis;

17.3. Lietuvos Respublikos įstatymų ir kitų teisės aktų nustatyta tvarka informuoti kompetentingas valstybės institucijas ir visuomenę apie triukšmo lygius ir priemones, kurių imtasi triukšmui mažinti.

V. ASMENŲ TEISĖS IR PAREIGOS

18. Fiziniai ir juridiniai asmenys turi teisę Vyriausybės arba jos įgaliotos institucijos nustatyta tvarka:

18.1. gauti iš valstybės ir savivaldybės institucijų teisingą informaciją apie triukšmo lygius, jo prevencijos ir mažinimo priemonių įgyvendinimą, leidžiamus triukšmo normatyvus ir planuojamų naudoti triukšmo šaltinių pavojingumą sveikatai;

18.2. dalyvauti vertinant planuojamos ūkinės veiklos, kurioje numatoma naudoti triukšmo šaltinius, poveikį visuomenės sveikatai ir aplinkai;

18.3. reikalauti, kad būtų nutrauktas triukšmo šaltinių poveikis visuomenės sveikatai ir aplinkai.

VI. TAISYKLIŲ KONTROLĖ

19. Taisyklių reikalavimų vykdymą kontroliuoja Jurbarko rajono savivaldybės administracijos direktoriaus įgalioti asmenys ir Jurbarko rajono policijos komisariatas.

20. Jurbarko rajono policijos komisariatas teisės aktų nustatyta tvarka visą parą atlieka triukšmo kontrolę gyvenamuosiuose pastatuose, privačiose valdose ir viešosiose vietose, t. y. miestų, gyvenviečių gatvėse, aikštėse, parkuose, skveruose bei kitose viešose vietose ir bendro naudojimo pastatuose, baruose, diskotekose, kavinėse, pramoginiuose renginiuose.

21. Triukšmo kontrolę atliekančios institucijos teikia fiziniams ir juridiniams asmenims triukšmo prevencijos ir mažinimo priemonių reikalavimus, kad:

21.1. fiziniai, juridiniai asmenys laikytųsi šių Taisyklių;

21.2. triukšmo šaltinių valdytojai tikslintų ir keistų triukšmo šaltinių naudojimo trukmę ir konkretų šių šaltinių veiklos pradžios ir pabaigos laiką;

21.3. baigtuose statiniuose būtų atliktos ekspertizės ir nustatyta, ar įgyvendinti visi triukšmo mažinimo reikalavimai.

22. Šiuos reikalavimus turi įvykdyti:

22.1. juridiniai asmenys, besiverčiantys gamyba, – ne vėliau kaip per 90 kalendorinių dienų;

22.2. juridiniai asmenys, besiverčiantys prekyba, – ne vėliau kaip per 30 kalendorinių dienų;

22.3. juridiniai asmenys, atliekantys statybos, rekonstrukcijos, remonto darbus miesto viešosiose vietose, gyvenamojoje aplinkoje, – ne vėliau kaip per 4 kalendorines dienas;

22.4. fiziniai asmenys – ne vėliau kaip per 3 kalendorines dienas.

23. Šių Taisyklių 22.1 – 22.3 nurodyti terminai motyvuotu triukšmo valdytojų prašymu gali būti pratęsiami, bet ne ilgiau kaip pusę atitinkamo termino.

VII. ATSAKOMYBĖ

24. Juridiniai ir fiziniai asmenys, pažeidę šių Taisyklių reikalavimus, atsako Lietuvos Respublikos įstatymų nustatyta tvarka.

25. Triukšmo šaltinio valdytojas, padaręs žalos žmonių sveikatai, turtui, aplinkai, privalo ją atlyginti Lietuvos Respublikos įstatymų nustatyta tvarka.